Reghecampf dezvăluie ce se întâmplă cu Dugandzic, golgheterul care nu mai știe să marcheze
Marko Dugandzic (29 de ani), golgheterul Ligii 1 din sezonul trecut, a marcat un singur gol în ultimele șase luni la Al Tai.
Atacantul croat a fost cumpărat de Al Tai în septembrie, de la Rapid, pentru două milioane de euro. Croatul a impresionat la formația giuleșteană, unde a înscris 28 de goluri în 48 de meciuri, însă în Arabia Saudită este foarte departe de forma arătată în România.
Laurențiu Reghecampf: "Dugandzic a fost operat la două măsele"
La Al Tai, formație antrenată de Laurențiu Reghecampf, Dugandzic a strâns până acum 15 meciuri și a înscris o singură dată, la un meci cu Al Riyadh (3-2), disputat pe 27 octombrie.
În ultima perioadă, Dugandzic a jucat destul de puțin la Al Tai - a lipsit din lot la partida cu Al Ahli (1-4), contra celor de la Abha (0-2) a fost rezervă neutilizată, iar în ultima rundă, la victoria cu Al Hazem (1-0), a jucat 59 de minute. Laurențiu Reghecampf spune că atacantul croat a acuzat anumite probleme medicale care nu i-au permis să se antreneze cu echipa.
"M-ați întrebat despre atacant. Nu știu dacă sunteți informat, dar Marko a avut o operație, a trebuit să facă o operație la două măsele. A lipsit mai mult de 4-5 zile de la antrenamente. Cu Abha l-am luat în lot ca să reintre în atmosfera echipei, dar nu ne-am putut baza pe el acolo pentru că făcuse un singur antrenament cu echipa", a spus Laurențiu Reghecampf, vineri, după victoria cu Al Hazem, scor 1-0.
- 22 de goluri a marcat Marko Dugandzic în sezonul precedent din Liga 1. Croatul a câștigat titlul de golgheter în fața lui Andrea Compagno (20).
Victoria de vineri a fost prima pentru Al Tai după o pauză mai mare de trei luni. Cu 11 runde înainte de finalul sezonului, formația antrenată de Laurențiu Reghecampf rămâne pe loc retrogradabil, 16, cu 21 de puncte.
Urmăriți SPORT.RO și pe Google News